Acerba (potio)
Potio acerba, saepissime vocabulo Anglico sour nuncupata, est temetum e variis aquis vitae, suco aut limoniorum aut lumiarum, saccharo, glacie concisa mixtum. Acerba e vischio, potio huius generis notabilissima, in Civitatibus Foederatis ante annum 1870 inventa est. Haec aliaeque tales acerbae mox sub familia gallicaudae comprehensae sunt. Mixtura autem aquae vitae et sucorum fructuum, quae in potionibus generis sour adhibetur, iam antea inventa est. Eduardus Vernon classis Britannicae admiralis vicarius, ad inebrietatem nautarum diminuendam, potionem mixtam huius generis e rhomio anno 1740 illis ordinavit, grog nuncupatum. Praecepta antiquissima potionum sour a Jerry Thomas cauponario Neo-Eboracensi anno 1887 dantur, qui iam Santa Cruz sour e rhomio, Gin sour, Whiskey sour, Brandy sour, Jersey sour e spiritu pomacii, etiam Egg sour enumerat. Philologus linguae Americanae H. L. Mencken potiones acerbas tam ex ovis quam elixiribus artificiose compositas relatus est, sed a veris amatoribus deprecatas: annis suae iuventutis bibuli assidue acerbas postulavisse ut se mane reficerent: harum ope gastritidem, qua crebriter affecti essent, mederi censuisse.